**Jana Lampe**

vodja mednarodnega razvojnega sodelovanja in humanitarne pomoči

pri Slovenski karitas

**Kaj vam pomeni dom?**

Dom je zame kraj, kjer se imamo med seboj radi, kjer lahko delim srečo in solze, se počutim sprejeto in lahko rastem, se razvijam, živim v dostojanstvu, hkrati pa je v tem domu enako omogočeno tudi vsem drugim. Kjer so za vse takšni pogoji, tam je zame dom – skupni dom. Želim si, da bi občutila tak topel dom, kamor koli me pot vodi.

**Vaš pogled na povezanost med migracijami in razvojem - kaj opažate pri svojem delu na terenu v državah v razvoju?**

Begunka iz Sirije, ki je pribežala v sosednjo Armenijo, mi leta 2016 ob najinem srečanju na dogodku Caritas Europe dejala: »*Po 4 letih vojne, nisem zdržala več. Odločila sem se zapustiti Sirijo. Šla sem v sosednjo Armenijo. Ni mi bilo težko spakirati kovčka, zelo težko pa je bilo zapustiti svoj dom, svoje prijatelje, domači kraj*.«Tako kot ona, tudi večina drugih ljudi po svetu ne želi zapustiti svojega doma. Vsak si v osnovi želi živeti in razvijati tam, kjer je bil rojen, kjer ima družino in prijatelje. Večina ljudi doma tako ne zapusti iz lepega, amp k ker so jih nedostojne življenjske razmere ali celo nevarnost po izgubi življenja prisilile v to.

Danes je svet postal ena velika globalna vas. Vsi plujemo v istem čolnu. Ljudje smo med seboj povezani in s svojim načinom življenja vsakodnevno vplivamo drug na drugega, kot s hitrim pretokom informacij, koriščenjem dobrin iz drugega konca sveta, z ustvarjanjem gore odpadkov ipd. To ima pozitivne ali negativne posledice za prebivalce tudi na drugem koncu sveta, česar se pogosto ne zavedamo. Ob tem peščica bogatejših držav, združb, posameznikov bogati na račun izkoriščanja množice revnih, kot poceni delovne sile ali pa njihovega naravnega bogastva. Preživetje revnih, ki večinoma živijo od tistega, kar pridelajo na zemlji, otežujejo tudi podnebne spremembe, katerih posledice so hude suše in druge ujme, za katere revne države nimajo virov, da bi se z njimi spopadale. Konflikti, ki so večinoma sproženi od zunaj, ne pa od držav, kjer se dogajajo, v teh državah uničijo osnovno infrastrukturo in ves razvoj ter ogrožajo življenja ljudi. Ljudje v Afriki pa plačujejo najhujšo ceno te globalizacije in zato so mnogi prisiljeni zapustiti svoj dom, v želji po varnosti, preživetju in boljšemu življenju. Na svetu je danes 70 mio ljudi, ki so bili prisiljeni zapustiti svoj dom, glavnina svetovnih migracij pa se dogaja ravno znotraj Afriškega kontinenta, v posameznih državah (iz podeželja v mesto) in med državami, kar ustvarja dodaten pritisk na revne države, ki imajo že tako omenjene vire.

Od leta 2010 na terenu v Ruandi in Burundiju letno spremljam razvojne in humanitarne projekte, ki jih tam izvaja Slovenske karitas v sodelovanju z misijonarji. Ob tem opazujem preprosto življenje podeželju v teh državah, kjer je revščine res veliko. Ljudje vsak dan hodijo s kanticami kilometre daleč po vodo, ob sušah še dlje. Zelo so pridni, obdelan je vsak košček zemlje, ki je imajo pogosto premalo. Podnebne spremembe pa dodatno vplivajo, da bi pridelali dovolj hrane in lahko preživeli svojo družino. Priložnosti za druga dela in za zaslužek pa so redke. Ker ni osnovnih dobrin, je v teh državah do 50 % otrok v starosti do 5 let podhranjenih, zaradi česar se počasneje telesno in umsko razvijajo. V Ruandi sem letos srečala 12-letno deklico, ki je izgledala stara 4 leta, in to je posledica kronične podhranjenosti. Človeka kar strese. In še veliko je takšnih otrok. Srečala sem se tudi z notranje razseljenimi ljudmi v Burundiju, ki so zaradi dolgotrajne suše in hude lakote v kraju Kirudno, pribežali v kraj Ruzo. Bili so čisto prestradani. Na Karitas smo jim pomagali s hrano, motikami, semeni, oblačili, odejami idr. V zameno za prejeto, so sestram pomagali pri preprostih delih na misijonu. Letos sem se ponovno srečala z njimi. Izgledali so mnogo bolje. Nekateri so šli za delom v sosednjo Tanzanijo, da bi preživeli družine, drugi so ostali v Ruzo. Večina njih se ne namerava vrniti v svoj kraj, ker so tam prepogoste suše. Tudi sicer gre mnogo Burundijcev, predvsem moških v sosednjo Tanzanijo, da bi dobili možnost za delo in s tem preživeli svojo družino. Vendar je veliko razočaranih, ali pa se ne vrnejo nazaj k družini. Žena ostane sama z otroci, ki jih zelo težko preživi. Burundi je od leta 2015 ponovno v konfliktu. Nekateri so izgubili življenja. V sosednji Ruandi pa je že preko 60.000 političnih beguncev iz Burundija. Tudi med državama je čutiti napetost. Ko sem bila letos na terenu, so se v Burundiju pripravljali na nove volitve, preko katerih naj bi spremenili ustavo, da ima predsednik lahko mandat neomejeno število let. Ob tem je bilo veliko zborovanj, čutili smo napetost … Še dobro, da se ob volitvah ni nič zgodilo. To je samo nekaj primerov, ki sem jih sama doživela ob terenu v teh državah.

Ob vseh teh stiskah človek razume, da ljudje kljub temu, da imajo radi svoj dom, ga zapustijo in gredo na pot, čeprav tvegano, kajti mnogokrat so na poti žrtev posilstev, mučenja itd., z upanjem, da jih nekje čaka boljše življenje.

**Kje pa je rešitev tega izziva?** Rešitev se mora zagotovo zgoditi predvsem na globalni ravni. Potrebno je vzpostaviti mir, ustaviti kriminalne združbe tihotapcev z ljudmi, korupcijo, izkoriščanje ljudi in virov, ublažiti podnebne spremembe ... Hkrati pa je na ravni posameznih držav v razvoju in revnih lokalnih skupnosti potrebno vlagati v razvoj – v izobraževanje, socialo in zdravstvo, uresničevanje človekovih pravic ter ustvariti pogoje za delo in dostojno preživetje vseh revnih prebivalcev s podporo s sredstvi, prenosom znanj in veščin ter okolju prijaznih tehnologij, da se bodo ti ljudje lahko razvijali v svojem domačem okolju, ki ga jim tako ne bo potrebno zapuščati, razen če si tega zares ne želijo. Ob vsem tem je p

**Kako Slovenska karitas pomaga ljudem v državah v razvoju, da se lahko razvijajo tam, kjer so rojeni, da niso prisiljeni zapustiti svojega doma?**

Slovenska karitas od leta 2006 dalje preko akcije **Za srce Afrike** v sodelovanju z misijonarji in na podlagi potreb lokalnega prebivalstva podpira razvojne in humanitarne projekte s področja oskrbe z vodo in hrano, zdravstva in šolstva, predvsem v osrednjem delu Afrike (Ruandi, Burundiju, Centralnoafriški republiki, Malaviju in na Madagaskarju). Slovenske misijonarke in misijonarji s pomočjo iz Slovenije in s svojim trudom, ljudem v srcu Afrike prinašajo trajno upanje za prihodnost. V zdravstvenih centrih na revnem podeželju dnevno rešujejo življenja podhranjenih otrok in bolnikov. Z gradnjo šol in kvalitetnim poukom ter šolsko malico, revnim otrokom prinašajo dobro izobrazbo in možnost za poklic in lepšo prihodnost. Njihovim staršem pa pomagajo z delom, najemom zemlje in s semeni, da bi lažje pridelali hrano in preživeli družino. Dosedanja pomoč iz Slovenije, z zbranimi darovi Za srce Afrike ter ob sofinanciranju posameznih projektov s strani Ministrstva za zunanje zadeve RS in Misijonskega središča, dnevno lajša življenje že preko 250.000 ljudem v Afriki, med katerimi je več kot polovica otrok. V zadnjih dvanajstih letih je bilo s to pomočjo rešenih ogromno življenj podhranjenih otrok, zgrajenih ali obnovljenih in opremljenih 7 šol in vrtec, 5 zdravstvenih centri in 3 porodnišnice ter 11 večjih vodnjakov. Ob tem ima posebno vrednost to, da so v gradbena dela vedno vključeni revni domačini, ki s tem zaslužijo za preživetje družin. Eden od staršev vključen v gradnjo šol je dejal: *»Delo pri tej šoli mi veliko pomeni, ker vem, da se bodo naši otroci lahko tukaj učili in tudi mi kot družina si sedaj lahko kaj kupimo. Hvala za to pomoč.«* Kjerkoli pomagamo s takšno pomočjo na revnih lokalnih območjih v Afriki, ljudje vidijo da se v njihovem kraju nekaj premika, da gre razvoj naprej, da je še nekaj več od preživetja naslednjega dne in s tem vidijo upanje za svojo prihodnost in prihodnost njihovih otrok. V tem letu smo ob podpori Ministrstva za zunanje zadeve začeli tudi triletni projekt učinkovitejše rabe naravnih virov za trajnostno preživetje revnih v Karongiju v Ruandi, ki bo ljudem pomagal, da se bodo lahko razvijali tam, kjer so doma.

Ob svojem prvem terenskem obisku spremljanja projektov v Ruandi in Burundiju v letu 2010 sem opazila tudi, da predvsem revni na podeželju, večinoma nimajo možnosti za dodatno delo in zaslužek. Vse kar imajo je košček zemlje. Z misijonarji smo razmišljali, kako bi tem ljudem to omogočili. Prišli smo na idejo, da bi ti starši lahko dobili delo pri vzdrževanju zgradb, ki smo jih gradili (šole, zdravstveni centri) in drugih delih za skupno dobro. Slovenske družine pa bi povabili k solidarnosti – mesečnemu darovanju za plačilo dela revnih staršev v Afriki. Tako smo pred devetimi leti v sodelovanju z misijonarji začeli z akcijo **Z delom do dostojnega življenja** v afriških državah, kasneje pa glede na potrebe tudi v Albaniji in na Šrilanki. Misijonarji in drugi sodelavci za vključitev v program izbirajo skrbno vedno najrevnejše družine. Za delo na misijonih starši **prejemajo plačilo 1 oz. 2 EUR na dan**, kar je dovolj za lažje preživite v teh krajih, za nas v Sloveniji pa pomeni malenkost. Na Šrilanki, kjer sodelujemo z lokalno Karitas, pa revne družine prejmejo enoletno podporo za zagon obrti, kot je reja živali, šivanje, gojenje zelenjave ... **Lani je preko akcije materialno pomoč, ki so jo starši zaslužili z lastnim delom, prejemalo redno ali občasno 300 najrevnejših družin v Afriki, 14 brezposelnih mater v Albaniji ter 11 družin na Šrilanki.**Starši z zasluženim poskrbijo za nakup hrane, plačilo zdravstvenega zavarovanja ter šolnine in nakup šolskih potrebščin za otroke. Da se družine razvijajo se vidi tudi po tem, ko starši s tem kar zaslužijo, kupijo nekaj večjega za družino. Nekateri kupijo živino, kos zemlje, posodo, bivališče, če ga nimajo ali ga popravijo. Ljudje so tudi lepše oblečeni, kar tudi pomaga k dostojanstvu človeka. Poleg materialnih stisk so se ob tem rešile tudi mnoge druge socialne in duševne stiske. Nekatere ženske so bile rešene pred prostitucijo ali nasiljem s strani moža, moški in ženske pred odvisnostjo od alkohola, bolnim se je izboljšalo njihovo zdravstveno stanje. Mnoge družine so se v teh letih že postavile na lastne noge po nekaj letih plačanega dela in zaslužka. Veliko je pozitivnih zgodb. To jim pomaga tudi da ostanejo v domačem kraju, kar so mi povedali vključeni straši in sestre na terenu.

Anita, vključena v delo v Rwisabija v Burundiju je povedala: »*Sestre so nama pomagale, da sva z možem lahko začela z malo trgovino. Zahvaljujeva se za prejeto pomoč. Moj mož, ki je tudi oče, je sedaj lahko doma s svojo družino, brez nenehnega beganja in iskanja zaslužka v Tanzaniji*.« Sestre, ki tam vključujejo 51 družin v delo, pa še dodajajo: »*Nadaljevale bomo boj proti revščini in skušale preprečevati migracijo naših družin proti Tanzaniji. Opogumljale bomo družine za medsebojno pomoč in sodelovanje. Spodbujale jih bomo, da si z lastnimi napori zagotovijo boljšo prihodnost in družinsko življenje*.«

Koliko pa pomeni ljudem lasten dom sta mi povedali dve ženi, ki sta preko Z delo do dostojnega življenja do lastne hiške, ki ju prej niso imeli. Serafina iz Kigalija v Ruandi je dejala: »*Imam 4 otroke. Z delom in zaslužkom sedaj lahko plačam šolnino in zdravstveno zavarovanje družini. Prej sem morala ves čas plačevati najemnino 25 € na mesec, letos pa sem z delom prišla do lastne hiše. Zelo sem ponosna in srečna, ker imam prvič v življenju svoj dom, da vem, kje sem doma.«* Mama, ki je vključena v delo v Bujumburi,pa je dejala: »*Nikoli si ne bi mislila, da bom imela lahko kdaj v življenju svojo hišo. Prej sem bila čisto obupana. Ko pa sem dobila hišo, za katero sem sama naradila cegle iz blata, se je moje življenje spremenilo*.«

Ob podpori Ministrstva za zunanje zadeve v letih 2017 do 2019 izvajamo tudi dva projekta za **opolnomočenje žensk na območju Zahodnega Balkana**, in sicer v Srbiji ter Bosni in Hercegovini. V sklopu obeh se ženske, med njimi je veliko mladih brezposlenih, usposablja za poklic (kot za vzgojiteljice, negovalke …) uči praktičnih veščin, nekatere bodo prejel tudi sredstva za zagon obrti. Ob tem sem najbolj vesela, ko mi sodelavci lokalne Karitas s katerimi izvajamo projekta povedo, da je le teden po usposabljanju prva ženska, ki se kje usposabljal za vzgojiteljico že dobila delo v vrtcu, druge v pomoči na domu … S tem tudi njim omogočamo, da se lahko razvijajo v svojem lokalnem okolju in jim ni potrebno iskati priložnost za delo v Sloveniji ali drugih EU državah.

Slovenska karitas s humanitarno pomočjo pomaga preko mreže Caritas Internationalis tudi na kriznih območjih. Tako na Območju Bližnjega vzhoda pomagamo prizadetim v konfliktu v Siriji od leta 2013 dalje. V tem letu Caritas Syria začenja tudi triletni projekt preko katerega bo sirskemu narodu pomagala pri obnovi domov, pri zagonu dejavnosti za zaslužek. K temu bo prispevala tudi Slovenska karitas.

Z našo pomočjo tako prispevamo tudi k uresničevanjem univerzalnih Ciljev trajnostnega razvoja.

Nas Slovenski karitas smo veseli, da ima vsa ta naša pomoč konkretne učinke na življenja mnogih revnih ljudi po svetu, ki imajo z njo boljše in dostojnejše pogoje za življenje in jim zato ni potrebno zapuščati svojega doma in domačih, ki jih imajo radi.

Papež Frančišek je dejal: »*Samo s tem, ko bomo poskrbeli, da ne bosta nikomur manjkala kruh in delo, dostojanstvo in upanje, se bodo kriki vojne spremenili v pesmi miru.*«

**Kaj je vas osebno vodilo, da ste izbrali tovrstno poslanstvo in delo, ki ga opravljate?**

Že od osnovne šole, ko sem tudi začela spoznavati delo misijonarjev in preko njih razmere v revnih državah, sem čutila globoko v sebi, da bi tudi sama rada pomagala revnim otrokom v Afriki… V času študija sem delala prostovoljno z revnimi otroci v Indiji, kjer sem se prvič srečala s skrajno revščino… Takoj po študiju me je pot pripeljala na Slovensko karitas, kjer sem dobila takšno delo, ki sem si ga od malih nog želela – ozaveščati mlade v Sloveniji o razmerah in življenju v najrevnejših državah sveta in skupaj z našimi misijonarji sodelovati pri izvedbi konkretnih razvojnih in humanitarnih projektih v Afriki in drugje po svetu, ki ljudem omogočajo preživetje in trajne pogoje za dostojnejše življenje. Pri delu me vodi evangelij in človeška solidarnost, da je vsakemu človeku v stiski potrebno pomagati.